b'\n_START_ARTICLE_\nVelikan Gorjan\n_START_SECTION_\nVsebina pravljice\n_START_PARAGRAPH_\nVelikan Gorjan \xc5\xbeivi na robu smrekovega gozda pod Strmo goro. Sam si prideluje zelenjavo, rad pa se posladka tudi z gozdnimi sade\xc5\xbei in gobami. Z veseljem igra na pi\xc5\xa1\xc4\x8dal in prepeva. V dolino, kjer prebivajo ljudje, se odpravi samo pono\xc4\x8di, saj je velik samotar. Kljub temu pa je vedno na voljo ljudem, kadar ga prosijo za pomo\xc4\x8d. Tako drobi kamenje, podira velika drevesa in preganja meglo, ki ovira pot son\xc4\x8dnim \xc5\xbearkom do doline. Ljudje \xc5\xbeivijo brezskrbno, vse dokler velikan Gorjan ne zaspi in tako mo\xc4\x8dno smr\xc4\x8di, da preganja oblake, ki prina\xc5\xa1ajo de\xc5\xbe. V dolini pri\xc4\x8dne primanjkovati vode, zato ga gospodinje, gasilci in mlinarji prosijo, naj preneha smr\xc4\x8dati. Uspeh dose\xc5\xbee mlad fanti\xc4\x8d Jurko Matafurko, ki predlaga, da velikanu prinesejo potico in vino. Od takrat naprej v dolini zopet pada de\xc5\xbe, velikan Gorjan pa se odseli neznano kam._NEWLINE_Velikan, velikan,velikan, zakaj smr\xc4\x8di\xc5\xa1in oblakein oblakein oblake stran podi\xc5\xa1?_NEWLINE_Jaz \xc5\xbee ne, jaz \xc5\xbee ne,jaz nikoli ne smr\xc4\x8dimin oblakovin oblakovin oblakov ne podim!_NEWLINE_(Bitenc 1992: 41, 42, 44, 46)\n_START_SECTION_\nO liku\n_START_PARAGRAPH_\nBeseda velikan predstavlja nenavadno in mo\xc4\x8dno bitje, ki je podobno \xc4\x8dloveku. Ta lik se pogosto pojavlja v pravljicah, kjer se posamezniki, ali pa skupina ljudi bori proti te\xc5\xbeavam, ki jih le\xe2\x80\x93ta povzro\xc4\x8da._NEWLINE_Velikan Gorjan je precej ve\xc4\x8dji od najvi\xc5\xa1je smreke, zlahka drobi kamenje, drevo izpuli skupaj s koreninami, razpiha meglo in pa tudi oblake, ki prina\xc5\xa1ajo de\xc5\xbe.  Fanti\xc4\x8d Jurko Matafurko ga premaga tako, da mu prinese vino in potico._NEWLINE_Iz pravljice razberemo, da otrok z zvija\xc4\x8do premaga velikana, ki povzro\xc4\x8da veliko \xc5\xa1kodo ljudem. To da otroku upanje, da bo tudi sam neko\xc4\x8d lahko postal dovolj mo\xc4\x8dan in bo sposoben re\xc5\xa1evati te\xc5\xbeave, ki ga bodo doletele v \xc5\xbeivljenju._NEWLINE_Otrok se mora v \xc4\x8dasu odra\xc5\xa1\xc4\x8danja po\xc4\x8dasi odtujevati od svojih star\xc5\xa1ev, v smislu, da mora postati samostojna osebnost. Da pa lahko to dose\xc5\xbee, se mora na neki na\xc4\x8din upreti svojim star\xc5\xa1em. Prav pravljice, kjer nastopa velikan, dajejo posamezniku mo\xc5\xbenost domi\xc5\xa1ljije o tem, kako bo premagal nekoga, ki je ve\xc4\x8dji in mo\xc4\x8dnej\xc5\xa1i, kajti \xc4\x8de bi otrok v pravljici premagoval star\xc5\xa1e, bi bralca postalo strah, da bo v resnici izgubil svoje star\xc5\xa1e in s tem prepotrebno varnost._NEWLINE_Ker je velikan pravlji\xc4\x8dno bitje, omogo\xc4\x8da otroku razumevanje, da sam nikoli ne bo imel toliko mo\xc4\x8di kot velikan, temve\xc4\x8d ga lahko le v manj\xc5\xa1i meri posnema. To pa pomeni sprejemanje razlike med idealom pravlji\xc4\x8dnega lika in neznatnostjo resni\xc4\x8dnih oseb, kar je bistveno za sprejemanje in oblikovanje samega sebe._NEWLINE_Spoznanje, da je v pravljici mo\xc5\xbeno dose\xc4\x8di dogovor z velikanom in da se le\xe2\x80\x93ta umakne oziroma ne povzro\xc4\x8da te\xc5\xbeav, omogo\xc4\x8da otroku, da zna re\xc5\xa1evati konflikte in ustrezno deluje v dru\xc5\xbebi.'